b'\n_START_ARTICLE_\nEdward Snowden\n_START_PARAGRAPH_\nEdward Joseph Snowden (Elizabeth City, North Carolina, 21. lipnja 1983.), ameri\xc4\x8dki tzv. zvi\xc5\xbeda\xc4\x8d i biv\xc5\xa1i zaposlenik CIA-e i Nacionalne slu\xc5\xbebe sigurnosti SAD-a (National Security Agency), te privatnih kompanija na poslovima unutar sustava NSA. Snowden je predo\xc4\x8dio javnosti tajne dokumente koji su pokazali postojanje velikog broja tajnih projekata nadziranja kao npr. PRISM i Boundless informant, te dokumente koji pokazuju da su SAD provodili hackerske napade u ra\xc4\x8dunala diljem svijeta, izme\xc4\x91u ostalog i tijekom G-20 sastanka u Londonu 2009., u Hong Kongu kao i Kini. Snowden je predao dokumente novinarima The Guardiana i The Washington Posta u lipnju 2013._NEWLINE_Dana 14. lipnja 2013. godine pokrenut je u SAD protiv Snowdena slu\xc5\xbebeni kazneni progon zbog \xc5\xa1pijuna\xc5\xbee, te od tada Snowden bje\xc5\xbei od ameri\xc4\x8dkih vlasti._NEWLINE_U listopadu 2013. godine Snowden je objavio dokumente koji upu\xc4\x87uju da su ameri\xc4\x8dke tajne slu\xc5\xbebe prislu\xc5\xa1kivale \xc4\x8dak i mobitel njema\xc4\x8dke kancelarke Angele Merkel u razdoblju od preko deset godina, \xc5\xa1to je izazvalo veliki me\xc4\x91unarodni skandal.\n_START_SECTION_\nDjetinjstvo, obitelj i obrazovanje\n_START_PARAGRAPH_\nEdward Joseph Snowden ro\xc4\x91en je u Elizabeth Cityju, North Carolina, a odrasta u Wilmingtonu, North Carolina. Njegov otac, Lonnie Snowden, koji \xc5\xbeivi u Pennsylvanii, bio je \xc4\x8dasnik obalne stra\xc5\xbee SAD-a, a njegova majka koja \xc5\xbeivu u Baltimoreu, Maryland, slu\xc5\xbebenica je pri federalnom sudu u Marylandu._NEWLINE_Nakon srednje \xc5\xa1kole, Snowden nije odmah nastavio visoko\xc5\xa1kolsko obrazovanje. Poha\xc4\x91ao je neke te\xc4\x8dajeve kod University of Maryland, te je 2011. god. upisao sveu\xc4\x8dili\xc5\xa1ni studij ra\xc4\x8dunalne sigurnosti kod University of Liverpool, kojega nije okon\xc4\x8dao.\n_START_SECTION_\nKarijera\n_START_PARAGRAPH_\nNakon \xc5\xa1to je stanovito vrijeme radio kao za\xc5\xa1titar kod ameri\xc4\x8dke agencije za nadzor komunikacija NSA, gdje je osiguravao centar za u\xc4\x8denje stranih jezika te agencije pri University of Maryland, zaposlio se 2006. godine kod CIA-e kao radnik na sigurnosti sustava informati\xc4\x8dke tehnologije. Kod CIA-e je, kazuje sam Snowden, bio uklju\xc4\x8den u neke tajne operacije u \xc5\xa0vicarskoj, u svojstvu agenta zadu\xc5\xbeenog za informatiku._NEWLINE_Snowden je sa zaposlenja u CIA-i pre\xc5\xa1ao 2009. godine na mjesto kod kompanije Dell, ali opet na poslovima unutar objekta NSA u ameri\xc4\x8dkoj vojnoj bazi u Japanu. Kod te je kompanije ostao raditi do po\xc4\x8detka 2013. godine , uz pla\xc4\x87u od otprilike 200.000 ameri\xc4\x8dkih dolara godi\xc5\xa1nje. U okviru dr\xc5\xbeavnom tajnom obavijene suradnje dr\xc5\xbeavne sigurnosne agencije NSA i privatne kompanije Dell, Snowden je 2010. godine zavr\xc5\xa1io godine obuku za "certificiranog eti\xc4\x8dnog hakera" ("Certified Ethical Hacker") - obrazovanje koje ga je na\xc4\x8delno trebalo upoznati sa metodama koje koriste hakeri, ali uz na\xc4\x8delnu svrhu da se pomo\xc4\x87u takvih znanja za\xc5\xa1titi informati\xc4\x8dke sustave od hakerskih upada. Po\xc4\x8detkom 2013. godine prelazi na slu\xc5\xbebu u kompaniju Booz Allen Hamilton, privatnu kompaniju sa 26.000 zaposlenika koja radi isklju\xc4\x8divo na ugovorima sa dr\xc5\xbeavnim slu\xc5\xbebama i agencijama u oblasti informati\xc4\x8dkih tehnologija, gdje oko tri mjeseca radi u objektu NSA u "Kunia Regional SIGINT Operations Center" na Havajima\n_START_SECTION_\nOsobni stavovi\n_START_PARAGRAPH_\nSnowden se u svibnju 2004. godine prijavio na slu\xc5\xbebu u "United States special operations forces" - dijelu oru\xc5\xbeanih snaga SAD koji se bavi provo\xc4\x91enjem raznih vrsta specijalnih operacija. Obuku nije zavr\xc5\xa1io, navodno zbog loma obje noge tijekom obu\xc4\x8davanja. _NEWLINE_E. Snowden je glasovao na izborima u SAD, te je \xc4\x8dak uplatio 2012. godine donaciju kongresmenu Ronu Paulu, koji je prikupljao sredstva u kampanji za nominaciju za Predsjednika SAD. _NEWLINE_Snowden pripovijeda o svojem dubokom interesu za borila\xc4\x8dke vje\xc5\xa1tine; to ga je iskustvo nagnalo da u dobi od 19 ili 20 godina upi\xc5\xa1e u regrutacijski formular za vojsku SAD "budizam" kao svoju religiju. To je me\xc4\x91utim u\xc4\x8dinio, kako govori, zato \xc5\xa1to na formularu nije bilo opcije "agnosticizam".\n_START_SECTION_\nBijeg\n_START_PARAGRAPH_\nSnowden bje\xc5\xbei u Hong Kong a kasnije u Moskvu s ruskim Aeroflotom, 23. lipnja 2013. gdje ga je do\xc4\x8dekao diplomatski automobil koji je vjerojatno pripadao Ekvadoru. Snowden je dobio pomo\xc4\x87 od organizacije Wikileaks i njenog osniva\xc4\x8da Juliana Assangea. Po\xc5\xa1to mu ve\xc4\x87i broj dr\xc5\xbeava odbija dati azil, Venezuela je ponudila azil Snowdenu 6. srpnja 2013._NEWLINE_Nakon \xc5\xa1to se pokazalo kako nije bilo mogu\xc4\x87e osigurati prijevoz iz Rusije u Venezuelu prigodom kojega Snowden ne bi bio u tre\xc4\x87oj zemlji uhi\xc4\x87en i izru\xc4\x8den SAD-u gdje je protiv njega pokrenut kazneni postupak zbog \xc5\xa1pijuna\xc5\xbee, dodijelila mu je Rusija 1. kolovoza 2013. godine - nakon \xc5\xa1to je mjesec dana proveo u kompleksu me\xc4\x91unarodnog aerodroma kod Moskve - privremeni azil na razdoblje od godinu dana.'